Papersnake/gushiwen huggingface dataset:
庐山歌
陈宓（宋代）

庐山清哉谁与俦兮，崭岩峭直跨番易彭蠡而蹴九江。
长川幽窞亘古今而不息兮，雨激而风撞。
山深境寂人迹所希到兮，尽日仅一逄樵叟鹤发而眉庞。
路逶迤而险阻兮，越数千里之危谾。
暑六月而不知兮，但觉鸣珂忧佩其下纷淙淙。
天隔车马之氛埃兮，独许策杖而逾矼。
宜幽人之履道兮，志精一而匪哤。
草木坚劲雨不凋兮，列云外之羽幢。
如凝之之洁白兮，媲兹山而为双。
田多瘠而少腴兮，食不饱而体不痝。
青松为醪呼月为烛兮，洼尊瓢饮孰取乎琼卮而翠缸。
彼丛物欲以自蔽兮，莫为之凿通明之八窗。
醉生梦死真蟪蛄兮，阅千万岁独有贞柏与圣玒。
苟能保此而不渝兮，又何有乎施邦。
一到令人不忘兮，长神醉而心降。
写此诗以自娱兮，当万幅之图画而揭以千仞之杠。
题赵漕小蓬莱
方岳（宋代）

老夫曾到道家山，太乙青藜夜叩关。
著作承明今付子，仙壶元不隔人间。
和野轩答李著作见寄
吕陶（宋代）

公居何事葺幽轩，客味萧条称养閒。人笑规模犹物外，我怜风景胜花间。

秾林斗影舒帷幕，浅溜馀声杂佩环。欲把郡图传向此，座中常得见岷山。
感怀
赵蕃（宋代）

忆在儿童闻混融，江湖老矣再能逢。
潮音遁伏门间虎，神骨峥能霜后松。
粥饭暂应随愿力，井舂终可听吾从。
萧滩滩上风帆发，引领白云何处峰。
戏题落叶诗后
俞玫（清代）

策策西风警暮鸦，自倾残墨写轻纱。不辞憔悴如郊、岛，吟瘦寒镫一穗花。

笔床启处砚田芜，馀韵寒犹逼绮罗。莫负因君三复咏，为侬好补屋牵萝。
题信丰县览秀亭
罗椅（宋代）

燕贺初成百尺台，一新粉堞更周回。
水流东北交虹去，山自西南拥翠来。
瓦缝参差千户密，市城翕聚六门开。
宾俦眺望从今始，佳气随风入酒杯。
夜行
赵旭（清代）

夜行虎峰下，露重毛发冷。风过闻泉声，林尽见天影。

出冢磷不飞，宿巢鹘先警。回顾山城中，残镫碧囧囧。
送客上庐山
屈大均（明代）

庐山之奇在瀑布，飞流千道穿云树。峰峰皆有吕梁洪，渔父濯云予濯足。

送君直上芙蓉屏，俯视天河若建瓴。狂来莫点神龙睛，恐挟风雷下四溟。
别段生
张籍（唐代）

与子骨肉亲，愿言长相随。况离父母傍，从我学书诗。

同在道路间，讲论亦未亏。为文于我前，日夕生光仪。

行役多疾疚，赖此相扶持。贫贱事难拘，今日有别离。

我去秦城中，子留汴水湄。离情两飘断，不异风中丝。

幼年独为客，举动难得宜。努力自修励，常如见我时。

送我登山冈，再拜问还期。还期在新年，勿怨欢会迟。
从军行五首 其一
胡应麟（明代）

大漠秋风吹铁衣，长城明月满征旗。捷书飞奏明光殿，乍夜前军获郅支。
送周希颜游章贡
陈文蔚（宋代）

忆昔吾先师，慷慨歌远游。超忽凌八荒，咫尺视九州。

东将征旸谷，挂衣扶桑头。西不畏羊肠，而以摧其辀。

南辕有遐眺，直指百粤陬。北驾何所之，亦欲穷燕幽。

堕地弧矢志，壮岁无不酬。肯学鄙丈夫，拘剪守一丘。

今日因送子，歌此临清流。江深不可极，负重万斛舟。

慨然动高兴，不作贾胡留。发足真自此，行矣万里修。

倘或跨疲蹇，路长殊可忧。愿言自努力，岁晚当遂谋。

江山有会意，寄书传置邮。
渤海宾贡高元固先辈闽中相访云本国人…屏障因而有赠
徐夤（唐代）

折桂何年下月中，闽山来问我雕虫。肯销金翠书屏上，

谁把刍雕过日东。郯子昔时遭孔圣，繇余往代讽秦宫。

嗟嗟大国金门士，几个人能振素风。
韦深道寄苕霅舟中六言五首 其二
周紫芝（宋代）

水绕卧沙鸂鶒，浪翻擎雨芙蕖。向晚柂楼独倚，共谁同看跳珠。
歌风台
汪元量（宋代）

百尺荒台禾黍悲，沈思往事似轮飞。
洛中车驾秦皇去，沛上风云汉帝归。
鹰入塞榆冲雁阵，鹘穿城树破鸦围。
东徐金少英雄恨，留与行人歌是非。
书影梅庵忆语后 其二
黄虞稷（清代）

半床明月残书伴，一室昏镫雾阁缄。最是夜深凄绝处，薄寒吹动茜红衫。
瑞金东明观
苏轼（宋代）

浮金最好溪南景，古木楼台画不成。
天籁远兼流水韵，云璈常听步虚声。
青鸾白鹤蟠空下，翠草玄芝匝地生。
咫尺仙都隔尘世，门前车马任纵横。
赠永嘉张相士
刘过（宋代）

青城游遍蜀中山，归看公卿饱已谙。
杰惊稍能儿德祖，举亡何阙百曹参，
诸公富贵纸上语，满座风雷终日淡。
我似北人君记取，偶然留滞在东南。
点绛唇·莫倚高楼
邵亨贞（元代）

莫倚高楼，太湖西畔青山近。雁边云暝。目力随天尽。落日平芜，点点余烽烬。西风紧。乱沙成阵。故恼双蓬鬓。
奉和翁文尧十九员外中谢日蒙恩赐金紫之什
黄滔（唐代）

面蒙君赐自龙墀，谁是还乡一袭衣。三品易悬鳞鬣赫，

八丝展起彩章飞。夐为胜事垂千古，题作新诗启七微。

严助买臣精魄在，定应羞著昔年归。
忆少年·别历下
晁补之（宋代）

无穷官柳，无情画舸，无根行客。南山尚相送，只高城人隔。
罨画园林溪绀碧。算重来、尽成陈迹。刘郎鬓如此，况桃花颜色。
梅阳郡斋铁庵梅花五首 其一
蒲寿宬（宋代）

广平一寸铁，不信句鍊柔。犹疑雪月竞，韬玉无处求。

神人藐姑射，夜趁嫦娥游。缥缈不可见，天风想琳璆。
生查子 其二
欧阳修（宋代）

含羞整翠鬟，得意频相顾。雁柱十三弦，一一春莺语。

娇云容易飞，梦断知何处。深院锁黄昏，阵阵芭蕉雨。
又布袋赞
释了惠（宋代）

挑起悭囊，悭而不悋。
回头等一个人，知是张何李郑。
且等且等，等到弥勒下生时，或然等得也不定。
鹧鸪天 高啸桐病中索赋
朱祖谋（清代）

眼底罡风事事新。太虚何用竞浮云。偶然出手从卢雉，未肯低头拾惠文。

忧国病，苦吟身。全家捣药起秋尘。酒船茶具江天好，乞取鸬鹚自在春。
送孔生再游河北
欧阳修（宋代）

志士惜白日，高车无停轮。
孔生东鲁儒，年少勇且仁。
大轴献理匦，长裾弊街尘。
门无黄金聘，家有白发亲。
寒风八九月，北渡大河津。
玉寒积精甲，金戈耀秋云。
孔生力数斗，其智兼千人。
短褐不自暖，高谈吐阳春。
北州多贤侯，待士谁最勤。
一见赠双璧，再见延上宾。
丈夫患不遇，岂患长贱贫。
裁衣曲
何熙绩（清代）

料量刀尺故迟迟，费煞停针不语时。欲觅平时宽窄样，恐郎愁减旧腰支。
偈颂二百零五首
释正觉（宋代）

途中久客忆家山，一线蹊通入翠寒。
望处霁云收青练，跨门残月堕金盘。
十虚俱殒眼方阔，三世齐吞肚觉宽。
变化鲲鹏底时节，霄程九万看风抟。
月夜
彭汝砺（宋代）

江湖秋夜月纷纷，溪水吹风作簟纹。渔父疑如傲世者，孤舟吹笛入青云。
黄粱梦戏题 其一
袁宗道（明代）

电光现出青紫，蜃气结成蓬瀛。宰官神仙俱幻，吕公岂胜卢生。
南至日隔仗望含元殿炉香
裴次元（唐代）

冕旒初负扆，卉服尽朝天。旸谷初移日，金炉渐起烟。

芬馨流远近，散漫入貂蝉。霜仗凝逾白，朱栏映转鲜。

始看浮阙在，稍见逐风迁。为沐皇家庆，来瞻羽卫前。
中秋
张九成（宋代）

阴云不见日，何处有秋天。
今夕复何夕，青山满檐前。
况是中秋夜，玩月不知眠。
杯盘同胜友，此事记年年。
欧阳太监雨中视决堤因堕水明日见于省中因戏之
徐铉（宋代）

闻道张晨盖，徘徊石首东。濬川非伯禹，落水异三公。

衣湿仍愁雨，冠欹更怯风。今朝复相见，疑是葛仙翁。
次韵江民表寄王圣时六首 其四
许景衡（宋代）

谏省坐何事，南迁临岭峤。天命已在我，谁能赋鵩鸟。

第怀平生已，坐隔湖海杳。生还桐水上，尺素寓襟抱。

鸡黍傥可期，千载有同调。
端午帖子 其二 皇帝阁
周必大（宋代）

唐代重兹辰，王公各贡珍。忠诚惟李泌，只欲献其身。
田家四时
梅尧臣（宋代）

草木遶篱盛，田园向郭斜。
去锄南山豆，归灌东园瓜。
白水照茅屋，清风生稻花。
前陂日已晚，聒聒竞鸣蛙。
朝宗门
杨蟠（宋代）

百尺楼高四望中，云深一雁度长空。
人间砧杵催寒事，郭外箫笙逐土风。
天带江山元自好，地流河汉忽相通。
丹心直北看飞雪，往往随花入帝宫。
七夕
杨亿（宋代）

金壶漏滴正迢迢，灵匹相從在此宵。
月魄婵娟乌绕树，河流清浅鹊成桥。
云轻天上榆花没，风细炉中麝炷飘。
寂寞堪怜观渡女，无眠耿耿望青霄。
游洞霄宫
邹杞（宋代）

天柱古名山，形势友利狱。
神人巢其巅，咳唾半天落。
日昼见云旗，清夜闻笙鹤。
花源或流红，仙禽犹捣药。
长歌不可见，清风洒寥廓。
苏台至望亭驿人家尽空怅然有作寄从弟纡
赵迪（明代）

东吴黎庶独何依，景物凄清旧日非。芳草园林人不见，落花门日燕还飞。

干戈时起风尘暮，烽堠春来戍火微。高卧东山犹未起，洞中花发忆荼薇。
题盱眙军东南第一山 其二
杨万里（宋代）

建隆家业大于天，庆历春风一万年。廊庙谋谟出童蔡，笑谈京洛博幽燕。

白沟旧在鸿沟外，易水今移淮水前。川后年来世情了，一波分护两涯船。
题陈正字贫亦好斋四首 其二
许及之（宋代）

只教求食傍人门，彭泽何妨作令君。乡里小儿真解事，归来草木亦欣欣。
伏波庙
顾鉴（清代）

逆莽乘权窃神器，龙蛇战野天日蔽。雄也作颂歆也臣，读书万卷纲常昧。

是时伏波伏草莽，怀才欲试空无计。子阳隗嚣俱僣窃，纷纷割据皆称帝。

公时遨游蜀陇间，足履其庭心窃议。世乱时危汉鼎移，回翔审顾难为地。

白水真人起南阳，苍生有托神明契。英雄一见决先几，从此委身心不二。

始知帝王自有真，区区边幅徒滋伪。聚米陈筹指掌中，中兴戡乱归睥睨。

风云遭际亦偶然，独具巨眼乘时会。赤符应谶大创平，炎炎火德中天继。

徵侧披猖又寇边，一麾再扫交州沴。至今铜柱标南服，当日明珠谗苡薏。

只此已足表旂常，胡为雄心犹奋励。七十霜髯再据鞍，五溪南触蛮荒厉。

马革岂真求夙愿，久要竟堕斯言泪。清浪滩头金碧辉，灵旗风卷彤云翳。

鹧鸪不呼神鸦翔，洪涛汹汹余战气。舟师估舶尽解帆，巴童作舞楚巫祭。

试问云台何处问遗踪，公之英灵犹利济。
南柯子·不晓身中宝
侯善渊（元代）

不晓身中宝，宁知物外篇。不通真教乱狂颠。指望蓬莱，仰卧摸青天。欲识铅中汞，须知汞里铅。两般颠倒自如然。放出灵飞，空外舞胎仙。
丹元子步天歌 其六 东方七宿
王希明（唐代）

尾，九星如钩苍龙尾。下头五点号龟星，尾上天江四横是。

尾东号个名傅说，傅说东畔号鱼子。龟西号室是神宫，所以列在后妃中。
废寺十首 其六
胡应麟（明代）

松风随曳杖，伏翼走危栏。古寺何年废，空门尽日寒。

流泉交井灶，坠雪拥林峦。欲叩西来意，寥寥竺法兰。
柏台自述四首 其三
李之仪（宋代）

一梦扬州似隔生，轻舟未往但贪程。莫年觳觫儿童念，风物依稀愧此情。
秋日
朱槔（宋代）

鸣蜩初歇树犹阴，黄菊红榴色转深。
管领秋风有今日，留仙群称辟寒金。
风凰台
曾几（宋代）

檐声无复到层台，画栋空馀燕雀来。
我是凤凰池上客，等閒汀鹭莫相猜
咏马二首
唐彦谦（唐代）

紫云团影电飞瞳，骏骨龙媒自不同。

骑过玉楼金辔响，一声嘶不落花风。

崚嶒高耸骨如山，远放春郊苜蓿间。

百战沙场汗流血，梦魂犹在玉门关。
还翁雪舟吟卷
胡仲弓（宋代）

世间迂阔者，端的是诗人。
独坐无生计，相逢尽说贫。
如君追古作，与我最情亲。
世莫轻辜负，元龙湖海身。
杨仲承秘书蹉跎三年今得荣州文学冬日贻书以
王洋（宋代）

昔年曾叹小差池，官带荣名自有时。
二火并光君有渐，一茅覆屋两相宜。
心田自乐缘知足，世路无求亦少思。
好是一丘藏曲拍，也无邻里共追随。
桐庐江中初打桨
范成大（宋代）

二十年前鬓未斑，下滩归路落潮乾。
如今衰发三千丈，却趁潮平再上滩。
棋磐石
李士淳（明代）

数着分明一局残，仙人曾此暂消閒。山僧不解盘中意，横卧苔矶听涧泉。
忆江南 其十二 无锡华荔生春楼寄梦图
赵庆熹（清代）

春楼梦，旧梦与谁谈。一曲琴心悲绿绮，连宵泪眼揾青衫。

怎不忆江南。
余自入山距出山五十五日竹屋青灯山阴杖屦忘其痴不了事矣随所赋录之得二十首 其十二 老梅
徐瑞（宋代）

枯根寄断崖，槎牙老风雪。疏花如高人，敛衽不敢折。
左崇见寄以郑虔张籍见况
许景衡（宋代）

忆向栖霞宫里宿，论文独喜子相过。酒酣尚觉初心在，岁晚其如别思何。

官比广文还较冷，诗疑司业不争多。友生许予尝如此，更问旁人果似么。
蔡郎中请赞
释宗杲（宋代）

赋性暴，举止傲，
说甚道。有个没意智獃郎，
随例妄想颠倒。蔡郎中还见麽，
若也当面讳却，便是监主自盗。
寒
元稹（唐代）

江瘴节候暖，腊初梅已残。夜来北风至，喜见今日寒。

扣冰浅塘水，拥雪深竹阑。复此满尊醁，但嗟谁与欢。
杪秋黄茂才君甫偕元性元玉元佩伯守伯祥伯安伯任诸文士同赋菊花天分韵得花字
李英（清代）

沧江寒色落蒹葭，谢客群游感岁华。无那霜风吹白发，不妨尊酒对黄花。

挥弦流水期钟子，满坐知音是伯牙。松韵宜人情最惬，淹留日暮醉还家。
游大涤 其一
赵善䚮（宋代）

黄帘有影金灯暗，碧殿无人玉磬清。我亦三生羽衣客，梦魂久已到瑶京。
陈道士年十三骨气有异弈棋得妙处鲜能对者推此艺以他学何所不可因成短篇赠之
王洋（宋代）

一枰局上无多歧，世人到此怀自疑。方圆动静曾未识，生死眼自那得知。

长头道士年十三，眼如岩电光烂烂。已将双脚落城市，犹自面目藏烟岚。

局中应答每闲暇，挥霍纷纭穷变化。回头却笑世人疏，不认盈虚成取舍。

我闻此艺在专攻，莫起妄念思冥鸿。冥鸿不至局已败，弓缴漫自存胸中。

我欲将君比弈秋，专持此艺从君游。但期白黑得归处，一枰胜负吾无求。

又闻奕棋多仙侣，常向局中送寒暑。世间利害疾转头，妙手如今向谁语。

昔时陶令曾鼓琴，为嫌弦上多繁音。七弦除去五音断，却于此处知琴心。

我知此艺亦如此，不似推枰休刻齿。请君长大具芒鞋，共向鹿门寻石髓。
淳安黄训导禄养堂 其一
程敏政（明代）

旋开新酒摘园蔬，日日升堂候起居。堂上老人相顾喜，等閒知是笔耕馀。
次韵朱教谕题邑庠讲堂 其三
陈琛（明代）

芙蓉擎露出轻清，不用研朱碎点经。最笑仙人知我浅，时来教取读黄庭。
别离情所钟十二章章四句送定叟弟之官严陵
张栻（宋代）

义路本如砥，利径剧羊肠。
何以书子绅，世德不可忘。
闻赤松舒道士下世（东阳未乱前相别）
贯休（唐代）

地变贤人丧，疮痍不可观。一闻消息苦，千种破除难。

阴骘那虚掷，深山近始安。玄关评兔角，玉器琢鸡冠。

傲野高难狎，融怡美不殚。冀迎新渥泽，遽逐逝波澜。

蜕壳埋金隧，飞精驾锦鸾。倾摧千仞壁，枯歇一株兰。

仙庙诗虽继，苔墙篆必鞔。烟霞成片黯，松桂著行干。

影拄溪流咽，堂扃隙月寒。寂寥遗药犬，缥缈想琼竿。

伊昔相寻远，留连几尽欢。论诗花作席，炙菌叶为盘。

彭伉心相似，承祯趣一般。琴弹溪月侧，棋次砌云残。

倏忽成千古，飘零见百端。荆襄春浩浩，吴越浪漫漫。

已矣红霞子，空留白石坛。无弦亦须绝，回首一长叹。
赠于晦若
陈澧（清代）

桂海奇才出，英锋不可当。问年甫终机，读史似钱王。

虎气必腾上，言谈宜善藏。参天二千尺，浑不露文章。
次韵俞仲桓见寄
俞俊（元代）

白发和愁取次生，关河千里故乡情。
自从秋雁南征后，日日淮边问客程。
张良哉农部邀同杜继园同年筠巢前辈潘星斋前辈陈小舫同年读画小集
宋晋（清代）

老树当窗记两株，燕公池馆未全芜。高名已入先贤传，雅集重来旧酒徒。

漫说处堂同燕雀，可能归棹问莼菰。知君家法荆关在，乞写今朝主客图。
戏题石门长老东轩
柳宗元（唐代）

石门长老身如梦，旃檀成林手所种。
坐来念念非昔人，万遍莲花为谁用？
如今七十自忘机，贪爱都忘筋力微。
莫向东轩春野望，花开日出雉皆飞。
春日宴魏万成湘水亭
刘长卿（唐代）

何年家住此江滨，几度门前北渚春。

白发乱生相顾老，黄莺自语岂知人。
邻园惠晚菊数月有花高大甚奇
林希逸（宋代）

菊种虽殊多短短，忽传一种自比邻。围过十尺高七尺，开到初春始小春。

团比盖擎身极瘦，碎如金散色常新。梅时得此真奇绝，更有清香细袭人。
司马长卿
黄滔（唐代）

一自梁园失意回，无人知有掞天才。

汉宫不锁陈皇后，谁肯量金买赋来。
晚晴
彭汝砺（宋代）

万里无云雨意醒，江湖满载夕阳明。老翁暮钓扁舟去，稚子归樵一笛横。

溪月悠悠含夜意，林风细细作秋声。诗魂散落无羁束，试效樊川赋晚晴。
次韵和李学文所示二篇 其一
邹浩（宋代）

材气无双是陇西，扁舟还指旧山溪。非关吕览难更字，要使班输别造梯。

尘外光阴归作者，道中消息在寥兮。它年峻捷黄金榜，路入三吴手重携。
正月二十日雪
程公许（宋代）

东皇弭节未多时，忽作漫空六出飞。
商略田功兴嗣岁，翕张天巧惜阴机。
麦才覆土欣苏醒，梅久烘晴稍发挥。
萧寺掩关终日卧，忍寒不著兽红围。
汉宫春晓图歌为克斋司徒题
孙承恩（明代）

斜日吹落明星稀，汉家宫里春云低。铜龙漏静午门辟，鱼钥声云万户齐。

此时六宫人尽起，宝镜荧荧对梳洗。螺黛妆馀积翠烟，残脂涤去流红腻。

龙脑入缕罗衣香，珠钿玉佩锵鸣珰。试问宫中谁第一，赵家姊妹誇新妆。

东风习习春犹浅，小立徐行娇步软。梦馀杨柳尚含嚬，睡足海棠犹力倦。

帘垂翡翠挂珊瑚，渐观花影摇金铺。閒理玉筝调锦瑟，官家上直听云呼。

列屋盈盈尽妖冶，负宠争怜不相下。饰貌何如饰性情，当熊辞辇何为者。

容光或有覆盆遗，燕笑宁知泣向隅。歌舞昭阳竞春好，凄凉长信恨更迟。

春去春来年复年，人生岂得常娇妍。忽忽愁中添绿鬓，匆匆镜里改朱颜。

沧海桑田讵胜道，富贵荣华孰长保。试看当时盛丽区，只今无地生芳草。
将至陇城县
文同（宋代）

数日山林间，嵬眼复倾耳。
烦襟一以换，飘若方外士。
今朝出谷口，已觉俗虑起。
可惜身上衣，斑斑遂尘滓。
回首林下游，何年赤松子。
上熊雪堂先生
秦松龄（清代）

正系苍生望，先生未合闲。累朝看赤舄，两疏乞青山。

直道安危后，深心去就间。盈盈章贡水，为照老臣颜。
颂十玄谈·回机
释印肃（宋代）

涅槃城裹尚犹危，亲到灵山未足奇。
见佛忘知无我所，六根常动转阿弥。
和单君范古意六首·圃
陈著（宋代）

学圃盍如何，先说畦菜法。
栽种及天阴，灌溉须雨歇。
更欲树花果，古方难泯灭。
不见郭橐驼，纖悉传以列。
于以供釜烹，于以佐杯勺。
颇疑鲁夫子，却鄙樊迟拙。
斯远兄入城见使君郎中且谒尚书韩先生提属李
赵蕃（宋代）

上饶耆旧无曾吕，月旦多称李德翁。
闻道二难真顿有，盖公堂下求盍通。
木犀五首·花
张明中（宋代）

天将秋气搓金粟，堆作庭前满树黄。
姚魏娉婷虽较好，问渠还有许多香。
吴中夜别
鲍溶（唐代）

楚客秋思著黄叶，吴姬夜歌停碧云。

声尽灯前各流泪，水天凉冷雁离群。
顾亭林
刘攽（宋代）

逝者如去水，贤达无复居。朅来顾亭下，但见林木疏。

鱼鸟乐深渊，风烟迷旧墟。徒幸百世名，历历存绪馀。
送明甫初筮十首
刘克庄（宋代）

三间参佐廨，昔也处先公。
矮屋儿无叹，翁生矮屋中。
贺徐原一亚卿得双生子
程敏政（明代）

画堂俯通逵，佳气日葱茜。襁褓忽双生，彷佛蚌珠见。

凭谁分伯仲，婉娈如一面。主人廊庙姿，慷慨济时彦。

及此熊罴祥，那觉鬓丝变。升升骐骥种，采采芣苢眷。

坐令阀阅家，远迩一惊羡。纷纭会汤饼，箫管动庭院。

末由充贺宾，追逐叨一面。为赋瓜瓞篇，迂迟笑衰倦。
庚戌正月十四日游半山寺次伯严韵
俞明震（清代）

昨岁古城隅，喧阗逐马迹。兹游复何有，败苇如折戟。

山僧阅世变，惘惘肃行客。兴来泉悦耳，事往尘涴壁。

偶然会心处，岂必夙所历。笑语得春先，馀寒觉昼寂。

远望牛首山，小于坐旁石。六代兴亡图，一一罗几席。

薄晴有新意，春气相与白。不有江山助，风光亦虚掷。

感念半山老，大名毁所积。是非逐世改，来者又谁惜。

明日约探梅，回视今复昔。
太平花
杨巽斋（宋代）

紫芝奇树谩前闻，未若斯花叶气薰。
种向春台岂无象，望中秀色似卿云。
赠虞部员外郎谭公昉致仕
周敦颐（宋代）

清时望郎贵，白首故乡归。
有子纡蓝绶，将孙著彩衣。
松乔新道院，鹤老旧渔矶。
知止自高德，宁为遁者肥。
感兴
杨万里（宋代）

去国还家一岁阴，凤山锦水更登临。
别来蛮触几百战，险尽山川多少心。
何似闲人无藉在，不妨冷眼看升沉。
荷花正闹莲蓬嫩，月下松醪且满斟。
句
赵煦（宋代）

周绍裕陵尊。
夫差伍员
陈普（宋代）

载籍几千年，相踵兴亡迹。
何国非自取，一一有来历。
亡必以失道，与必以有德。
有德无不兴，不在防寇贼。
大纲一端正，上下合于一。
左右无共鲧，小大皆益稷。
执此治天下，天下无与敌。
无道必自亡，不可容智力。
中心一不正，祸乱起不测。
计虑非不周，防闲非不密。
龙蛇起平陆，刀剑出袵席。
昔常恨吴王，不纳伍员策。
父雠不共天，吴起不两立。
败之于夫椒，足报槜李役。
杀心如未谢，灭起如呼吸。
五千栖会稽，甲盾尚流血。
一举而尺之，后患永绝息。
奈何仓卒中，鬼神夺其魄。
不信忠臣言，坐使良机失。
瞬息二十年，越兵破吴国。
遂令泰伯祚，一日不血食。
至今尘编中，见者皆叹息。
抑尝思其故，此事未足蹙。
吴亡自有端，灭越故无益。
夫差诚已误，伍员未为得。
万事理为准，万理心为宅。
好恶一毫偏，成改千里隔。
本正不忧末，主强不愁客。
病四百有四，最患膏肓疾。
外邪何足忧，内寇逾螟{蜷右下换虫}。
家不在藩篱，国不在城壁。
怨不在仇雠，忧不在夷狄。
最毒是小人，必亡惟女色。
百祸生骄矜，众怨丛苛刻。
灭用无仁恩，死由肆胸臆。
子兰为刘石。平虑讨击使，
尚不逃三尺。华清羽衣曲，
岂得无敌绩。勾践诚可除，
宰嚭犹在侧。西施舞落日，
吴宫已荆棘。子胥计诚忠，
无乃学缓急。夫差爽已夺，
句践自千百。杀一留其余，
乱门岂可塞。寄语伍子胥，
善恶当详择。乱亡所当念，
心非最难格。
谢公择舅分赐茶三首
黄庭坚（宋代）

细题叶字包青箬，割取丘郎春信来。
拚洗一春汤饼睡，亦知清夜有蚊雷。
宋史·司马光传(节选)
脱脱等 撰（元代）

司马光，字君实，陕州夏县人也。父池，天章阁待制。光生七岁，凛然如成人，闻讲《左氏春秋》，爱之，退为家人讲，即了其大旨。自是手不释书，至不知饥渴寒暑。群儿戏于庭，一儿登瓮，足跌没水中，众皆弃去，光持石击瓮破之，水迸，儿得活。其后京、洛间画以为图。仁宗宝元初，中进士甲科。年甫冠，性不喜华靡，闻喜宴独不戴花，同列语之曰：“君赐不可违。”乃簪一枝。

从庞籍辟，通判并州。麟州屈野河西多良田，夏人蚕食其地，为河东患。籍命光按视，光建：“筑二堡以制夏人，募民耕之，耕者众则籴贱，亦可渐纾河东贵籴远输之忧。”籍从其策；而麟将郭恩勇且狂，引兵夜渡河，不设备，没于敌，籍得罪去。光三上书自引咎，不报。籍没，光升堂拜其妻如母，抚其子如昆弟，时人贤之。

改直秘阁、开封府推官。交趾贡异兽，谓之麟，光言：“真伪不可知，使其真，非自至不足为瑞，愿还其献。”又奏赋以风。修起居注，判礼部。有司奏日当食，故事食不满分，或京师不见，皆表贺。光言：“四方见、京师不见，此人君为阴邪所蔽；天下皆知而朝廷独不知，其为灾当益甚，不当贺。”从之。

仁宗始不豫，国嗣未立，天下寒心而莫敢言。谏官范镇首发其议，光在并州闻而继之，且贻书劝镇以死争。至是，复面言：“臣昔通判并州，所上三章，愿陛下果断力行。”帝沉思久之，曰：“得非欲选宗室为继嗣者乎？此忠臣之言，但人不敢及耳。”光曰：“臣言此，自谓必死，不意陛下开纳。”帝曰：“此何害，古今皆有之。”光退未闻命，复上疏曰：“臣向者进说，意谓即行，今寂无所闻，此必有小人言陛下春秋鼎盛，何遽为不祥之事。小人无远虑，特欲仓卒之际，援立其所厚善者耳。‘定策国老’、‘门生天子’之祸，可胜言哉？”帝大感动曰：“送中书。”光见韩琦等曰：“诸公不及今定议，异日禁中夜半出寸纸，以某人为嗣，则天下莫敢违。”琦等拱手曰：“敢不尽力。”未几，诏英宗判宗正，辞不就，遂立为皇子，又称疾不入。光言：“皇子辞不赀之富，至于旬月，其贤于人远矣。然父召无诺，君命召不俟驾，愿以臣子大义责皇子，宜必入。”英宗遂受命。
题钓台
徐大正（宋代）

光武初从血战回，故人长短尚论材。
中霄若起唐虞兴，未必先生恋钓台。
与雪厓航上人
徐贯（明代）

厓石倚层空，积雪凛寒玉。禅林寂无諠，悠然恣遐瞩。

意适超混寂，情閒遗结束。俯仰宇宙间，定静了无欲。

交游多名胜，往还赋篇牍。邂逅一清谈，已失尘万斛。

长啸天风来，隔窗动修竹。
次韵和潭州尹节推陪同年运使大卿知府安抚少卿知郡大夫饮会
华镇（宋代）

一声浑化未来宫，当日联飞真乘龙。策足津途趋要切，掞庭华藻称纤秾。

青云荣贯谁同得，白首朋樽此幸逢。乐事晚生曾未识，强赓佳句想形容。
将别故居迁小山堂之西偏感赋 其二
庄宇逵（清代）

卅年枯菀小沧桑，为惜鹪枝去住忙。相识黄鹂啼四五，重来燕子感寻常。

床头有剑生光气，家具惟书自料量。他日经过成故里，双松回首尚青苍。
九月晦日西园分韵
马常沛（清代）

携筇迤逦上沙堤，秋老各园万木凄。细径常随松曲折，孤亭直木竹东西。

寻幽爱向空林坐，觅句间从落叶题。杳霭青峰看近远，晴光十里野云低。
宫词 其一二八
花蕊夫人徐氏（唐代）

会仙观内玉清坛，新点宫人作女冠。每度驾来羞不出，羽衣初著怕人看。
秋过济南与舍弟子校同游大明湖越五日而别 其一
吴衡照（清代）

秋柳题痕二百年，祇今湖水碧于烟。诗人一代斜阳外，间煞亭西弄笛船。
挽方粹景楫二首
刘克庄（宋代）

屡荐于诸老，斯人可在廷。
不令客翘馆，仅使直都厅。
史漫存融表，坟犹待愈铭。
西风已萧瑟，哀铎更堪听。
落叶哀蝉曲
刘彻（两汉）

罗袂兮无声，玉墀兮尘生。
虚房冷而寂寞，落叶依于重扃。
望彼美之女兮，安得感余心之未宁？
至后诸郎中子兴过草堂寻梅登玄览台循城墙而归集杜句以纪其事
黄佐（明代）

茅斋寄在少城隈，冬至阳生春又来。万里相逢贪握手，百年多病独登台。

短墙若在从残草，皂盖宁忘折野梅。正是江南好风景，蓬门今始为君开。
题永乐寺水竹居（先师柳待制尝访匡长老于此
戴良（元代）

一上高楼恨有余，登临事往竟成虚。
已无阁老履絇迹，徒认匡成水竹居。
珮玉声流池尽处，琅玕影动月来初。
从今便结东林社，晓钵高擎老衲如。
刘氏西楼小集和吕仲善韵
刘崧（元代）

清风缘幔起，疏雨傍城过。酒急禁愁得，楼高奈暑何。

卷书思共隐，学剑愧殊科。且可捐秋佩，无劳问晓珂。
感怀再和山房韵
何梦桂（宋代）

幽人癖好山，结屋山北方。
於兔出绕屋，宁复劬秃当。
岩溜晴霡霂，野烧夕燉煌。
疗饥采紫芝，不救病发苍。
何人赋小山，静听心茫茫。
倚歌和招隐，意长曲未央。
夜梦衣云锦，乘虬朝帝旁。
钧天听未了，玄运不可常。
百年少壮心，时醉歌并凉。
层城闭青蛾，无处觅玄霜。
亡羊两得失，奚择谷与臧。
齿舌谁堕在，宁计彼软刚。
千古云山高，歃泉酹严光。
新置北轩
韩维（宋代）

纷敷北轩植，移劚来中园。
微雨一飘洒，咄咄芽蕊繁。
轻黄吐双蕉，寸碧罗丛萱。
更怜二棕榈，远结蜀土根。
清风落檐楹，翼羽何翻翻。
惟此松竹姿，洒然出尘昏。
众芳自争妍，正性中独存。
愿秉岁寒操，翠色蔼君轩。
山鬼四章章四句
释函可（明代）

明月在天，塔影在地。北风凄凄，惟吾与尔。

塔影在地，明月在天。汝不我处，人谁汝怜。

汝惟一舌，我惟一脚。我啸汝歌，汝歌我跃。

天地草草，山河落落。霜老星残，云胡不乐。
秋日即事五首
陈普（宋代）

夜床辗转恨明迟，晓发梳寒倚竹扉。
树景纸窗风作色，蛩声壁罅月流辉。
三杯白酒穷年客，满箧红尘隔岁衣。
遥想白鸥江上路，蓼花枫叶雨霏霏。
鹧鸪天·一夜清霜变鬓丝
辛弃疾（宋代）

一夜清霜变鬓丝。怕愁刚把酒禁持。玉人今夜相思不，想见频禁翠枕移。真个恨，未多时。也应香雪减些儿。菱花照面须频记，曾道偏宜浅画眉。
寄和蔡州田郎中
无可（唐代）

遗迹仍留蔡，幽人出汉朝。门深荒径在，台迥数峰遥。

岸石欹相倚，窗松偃未凋。寻思方一去，岂待使君招。
玉楼春
欧阳澈（宋代）

年时醉倚温温玉。妒月精神疑可掬。香丝篆袅一帘秋，潋滟十分浮蚁绿。

兴来笑把朱弦促。切切含情声断续。曲中依约断人肠，除却梨园无此曲。
陈伯潜太史宅喜晤宝竹坡学士
董敬舆（清代）

深丛蹲孤罴，冷面寒于铁。百寮仰丰采，重臣亦心折。

谏牍心写藏，钦公有施设。延陵吾故人，捐躯事何烈。

廷议悯孤忠，公为表其节。抔土傍惠陵，千秋埋碧血。

言念平生欢，五哀为郁结。贱子田间来，颇亦耻干谒。

华筵获良觏，形神为愉悦。杯酒话名山，神往水云壑。

冻鼓起岩城，惜此仓皇别。
采莲女
杨氏（宋代）

若耶采莲女，日出荡轻桡。
惯识谿中路，歌声入画桥。
上京道中杂诗十二首 其九 独石
黄溍（元代）

解鞍及亭午，稍欣烟雾收。苍然众山出，历历如雕锼。

前瞻一石独，灵宫居上头。颇闻去年夏，水激龙腾湫。

走避登屋山，夜半齐呀咻。幸兹溪涧中，今作清浅流。

宴安不可怀，变化诚难求。翠华渺在望，行矣毋淹留。
自黄山还途中作
郑起（宋代）

屈指还京十日程，每逢歇处问村名。
春沙脉脉溪初涨，夜雨垂垂晓又晴。
山下有人传虎出，店中炊饭见牛鸣。
天涯行客无宁日，不及田家业在耕。
久客归
李邺嗣（明代）

客行二十年，记老不识少。改尽故须眉，昨夜边场到。

忆昔城东开万户，城口浮梁接江浒。出关收鱼若收租，大船半泊新安估。

庙前市马金障泥，古渡桃花斗眉膴。今来陵谷何易迁，夹路小坊尽草莽。

独行空巷白日疑，放𢘍西邻一寡姥。黄门甲第当衢开，老兵横卧自称主。

郭外古坟有我亲，白杨树倒供斤斧。久客无家还欲行，儿骨先愁不傍父。

飘叶终身思本根，及到谁知益酸苦。几时真得洗甲兵，尽使流人归旧土。
端午前保之太傅遗水墨扇及酒
梅尧臣（宋代）

画扇双酒壶，置前兵吏立。
言将国匠奇，重以风义执。
树石冰上看，山河月中入。
便持菖蒲饮，不畏青蝇及。
句
张孝芳（宋代）

鸡内埋灵塔，龙门□佛龛。
会同县
赵作舟（清代）

巫山潭接九溪通，溪水沿洄路不穷。白社青陂知近远，钟声鸟语半山中。
送侯宁
徐照（宋代）

芳兰杂萧艾，独鹤随鸡九。
男儿暂困厄，困厄谁怜君。
或云深林间，其馥人自闻。
何如鼓双翼，轩昂九霄云。
初至罗浮
郑玠（宋代）

长说罗浮欲到难，清游今作字民官。
分明蓬岛三山色，占得飞云六月寒。
宝轴几函青贝叶，玉兰无限碧琅玕。
此来更拟询遗事，记与灵踪石上看。
记颜二首
刘克庄（宋代）

不冻肩山耸，方暄鬓雪浓。
或云寿者相，敢道德人容。
补助无灵药，抚持赖瘦筇。
傍观莫相笑，年事合龙钟。
上沙舍舟
范成大（宋代）

村北村南打稻声，竹舆随处款柴荆。
斜阳倒景天如醉，明日山行更好晴。
晚自岳麓归
项安世（宋代）

千张绿锦变明青，岳麓峰前暝霭生。万顷玻璃成玛瑙，潇湘江上夕阳明。
拟古四十一首 其二
薛瑄（明代）

悠悠复悠悠，水中有行舟。四序无淹晷，代谢不可留。

春鸟寂无声，寒蝉号素秋。落叶满阡陌，白云散岩幽。

去去莫复道，颍阳有遗老。
宫词 其五十四
周彦质（宋代）

禁籞承平种植繁，枇杷荔子近移根。地祇应借东南候，养就甘香奉至尊。
夜夜曲
欧阳修（宋代）

浮云吐明月，流影玉阶阴。
千里虽共照，安知夜夜心？
次韵道辅双岭见寄三叠
黄庭坚（宋代）

莲塘倒箭靫，桂影凉霜兔。
平生知音地，地下无尺素。
十夜九作梦，虏乘惊沙度。
时不与我谋，征西枕戈去。
水调歌头（寿留守刘枢密）
黄格（宋代）

富贵不难致，名节几人全。渡江龙化，于今，五十有三年。历数朝堂诸老，谁似武夷仙伯，操行老弥坚。吾道适中否，一柱独擎天。

湖南北，江左右，屡藩宣。韩公城下，烽火静、米斗三钱。人愿公归台鼎，我愿公归中隐，九老要齐肩。岁岁祝公寿，风月伴梅仙。
和刘后村梅花百咏
方蒙仲（宋代）

岁岁年年花状头，瑶璫琼佩瑞光浮。
玉螭赏遍三千界，不识珠帘十二楼。
烧香三绝句 其三
张纲（宋代）

闭眼无劳身外思，安心有法静中知。香添细炷焚千和，茶碾新芽试一旗。
元范尊兄示及十梅诗风格清新意寄深远吟玩累日欲和不能昨夕自白鹿玉涧归偶得数语 赋梅
朱熹（宋代）

君欲赋梅花，梅花若为赋。绕树百千回，句在无言处。
水竹居诗
练子宁（明代）

高人结宇脩篁里，轩户玲珑瞰流水。庭皋月转翠阴生，溪上风回青浪起。

翠阴青浪映窗扉，曲径台深客到稀。林下移床挥麈坐，沙头系艇钓鱼归。

柴门无事临流敞，高卧支颐听清响。千山暮雨石泉通，一夜春雷箨龙长。

几席清幽俗事疏，波光尽日映图书。何年得遂辞尘埃，杖策相从此卜居。
九日书吕季慈室
张良臣（宋代）

上池入寺见承平，影落南州迹易陈。
手把黄花看新雁，风烟愁杀旧京人。
太阳十六题 其十二 透脱
耶律楚材（元代）

潇湘一片芦花秋，雪浪银涛无尽头。何须渔歌发清响，鹭鸶飞出白汀洲。
罗浮谩兴
吴鸿潮（明代）

四百高峰策杖游，天风吹冷骕骦裘。身从绝径惟麋鹿，步入清都蹑斗牛。

霞起铁桥仙路出，烟销丹灶葛岩幽。今宵拟宿梅花下，能许师雄入梦不。
杂诗（二首）
石珝（明代）

雪霰纷漉漉，忽然见朝暾。
冰霜堕盈地，中有青苔痕。
幡幡鸣春堕，解使朝变昏。
果哉乌鸦白，不谓黄河浑。
《小雅》歌蛮髦，陈王悲豆根。
此曲勿复竟，子兰方在门。¤
鹊桥仙·柳家一句最著题
佚名（宋代）

柳家一句最著题，道暮雨、芳尘轻洒。
天台书事十三首
曹勋（宋代）

水云深处是吾家，饭有胡麻饮有茶。
铛里未能炊一粟，山头学得种三花。
悼蒋升仲承事
陈傅良（宋代）

扁舟来徃适吾真，却笑旁观道隐沦。
三釜岂无儿可就，百年要与酒相亲。
賸栽梅竹皆缘客，晚得冠裳不语人。
试向南塘问渔牧，定於此老亦沾巾。
醉花间·林雀归栖撩乱语
冯延巳（五代）

林雀归栖撩乱语，
阶前还日暮。
屏掩画堂深，
帘卷萧萧雨。
玉人屏外去，
鹊喜浑无据，
双眉愁几许。
漏声看却夜将阑，
点寒灯，扃绣户。
二十四日回泊东阜和旧题酬唱十九年矣
韩淲（宋代）

海棠枝上日，依旧照窗明。文会惊犹在，重来咏转清。

林庐记经始，花径已栽成。良友仙山去，空留百世名。
锦钱馀笑 其五
郑思肖（宋代）

我家南山南，日月最相爱。清光泼面来，只是无人买。

我昔买淂之，翻手恣买卖。山北诸草木，也只得礼拜。
送终
韦应物（唐代）

奄忽逾时节，日月获其良。萧萧车马悲，祖载发中堂。

生平同此车，一旦异存亡。斯须亦何益，终复委山冈。

行出国南门，南望郁苍苍。日入乃云造，恸哭宿风霜。

晨迁俯玄庐，临诀但遑遑。方当永潜翳，仰视白日光。

俯仰遽终毕，封树已荒凉。独留不得还，欲去结中肠。

童稚知所失，啼号捉我裳。即事犹仓卒，岁月始难忘。
送方士赵叟之东平
李白（唐代）

长桑晓洞视，五藏无全牛。赵叟得秘诀，还从方士游。

西过获麟台，为我吊孔丘。念别复怀古，潸然空泪流。
长信宫落花
王恭（明代）

深宫花谢使人愁，片片随风满御沟。
妾命自怜花共薄，君恩那似水东流。
高宗建炎初祀昊天上帝 其一 降神用《景安》。
郊庙朝会歌辞（宋代）

蒐讲上仪，式修毖祀。日吉辰良，礼成乐备。风驭云旗，聿来歆止。

嘉我馨德，介兹繁祉。
谒金门·山共水
辛弃疾（宋代）

山共水。美满一千馀里。不避晓行并早起。此情都为你。不怕与人尤殢。只怕被人调戏。因甚无个阿鹊地。没工夫说里。
送杨昀谷增荦改官人蜀
陈宝琛（清代）

老恨平生欠蜀游，看君揽辔剑门秋。一官鸡肋无中外，万卷牛门任去留。

城阙浮云萦别梦，江山斜日费边筹。建瓴自昔雄天府，忍遗诗人赋四愁？
南行漫兴 其二
马维翰（清代）

远书底用问边鸿，得失因缘塞上翁。敢惜金缯当此日，正期锁钥仗群公。

夫人堡有和番计，丞相碑传纵虏功。可信降酋无叵测，漫教部曲卧雕弓。
怀友 其一
释慧空（宋代）

一牛鸣地竹桥西，成趣生涯有菜畦。三度春归忆君别，乱红如雨暗前溪。
定风波（再用韵，时国华置酒，歌舞甚盛）
辛弃疾（宋代）

莫望中州叹黍离。元和圣德要君诗。老去不堪谁似我。归卧。青君活计费寻思。

谁筑诗墙高十丈。直上。看君斩将更搴旗。歌舞正浓还有语。记取。须髯不似少年时。
禁中庭树
刘筠（宋代）

羽叶笼盘石，虬枝拂画堂。
夜声含素瑟，晓影逼扶桑。
好借鸾为瑞，无容麝损香。
宁知千载后，祇美召公棠。
浦阳十咏 其十 昭灵仙迹
柳贯（元代）

芝掌中开颢气青，云軿双驾凤皇翎。因山不启轩辕鼎，化石犹联婺女星。

磴道芳春琪树长，岩扉清昼碧华零。真仙帝遣司风雨，唤起渊龙听指令。
题山水人物
赵迪（明代）

德星堂倚碧山隈，乔木萦纡曲涧回。萝径乱侵红叶满，松扉不涧白云来。

深秋庭发黄金桂，积雨阶生碧玉苔。千嶂停云修竹暝，孤琴候月绮窗开。

夜凉醉倚岩前瀑，香暗唫馀雪后梅。谷口幽期时怅望，辋川佳兴俱徘徊。

溪声梦入寒猿断，鸟影愁将夕磬催。佳句多情追沈谢，閒居有赋胜邹枚。

珠林落景明窗户，翠壁飞花入酒杯。泉石趣幽依枕席，芝兰香霭近樽罍。

鸟声閒对云间榻，林影青浮江上台。即此端居人境外，更须何处问蓬莱。
送吴秘书归杭州
李频（唐代）

为客得从容，官清料复重。海崖归有业，天目近何峰。

是处通春棹，无村不夜舂。马卿夸贵达，还说返临邛。
人生一世吟
邵雍（宋代）

前有亿万年，后有亿万世。
中间一百年，做得几何事。
又况人之寿，几人能百岁。
如何不喜欢，强自生憔悴。
避暑山庄三十六景诗 其三十 澄波叠翠
弘历（清代）

峰翠落湖心，悠然意与深。游鱼欣觅树，飞鸟讶迷林。

宸藻犹云日，崇情自古今。烟霞蟠水府，深夜有龙吟。
次韵陈郎中再赋孤山梅
周紫芝（宋代）

南枝先回北枝槁，玉山谁向花前倒。庾郎已老怕愁多，何郎怜花为谁恼。

今年冬温得雪迟，西湖地胜着花早。旧时处士作诗处，篱落横枝为谁好。

清霜着树月满枝，白雪堆花门不扫。丽句谁能铁石肠，赖有广平文独老。

借令一笑有馀妍，赋此新诗不须草。归寻手种桃李花，痛剪繁枝投有昊。
古金章
韦骧（宋代）

黄金铸印龟为纽，埋没郊原已绵久。春泥深处衬耕蹄，腊雪销绵经猎走。

腊去春来几百年，年年寂寞无夤缘。不知何代何王赐，于此奚为独坠捐。

由来至宝宁长弃，一旦光辉难自秘。牧儿荛子两窥观，不识彫章祇知利。

里胥白官官为收，歘从下邑归之州。发囊启袭生精彩，十目争视寒星流。

粲然五字分明在，苍龙副将军所佩。将军安在惟空名，方寸坚刚终不溃。

物否而通理所宜，在人谁谓殊于斯。请看金印杂瓦砾，未逢采拾毋轻嗤。
淮中寄怀姊丈粤桥何计部
徐尚典（明代）

宦海参商已十年，怜君龙卧稳林泉。含香每忆堪前席，煮海何如拥算鞭。

世路一官牛马走，家山万里鹿蕉悬。相思欲拟归来赋，子舍汾阳簇玳筵。
追和李白秋浦歌十七首 其九
郭祥正（宋代）

万丈水车岭，还如九叠屏。北风来不断，六月亦冰生。
诉衷情·眉意
欧阳修（宋代）

清晨帘幕卷轻霜，呵手试梅妆。都缘自有离恨，故画作远山长。
思往事，惜流芳，易成伤。拟歌先敛，欲笑还颦，最断人肠。
赠东湖校书侍女
屈大均（明代）

扫镜青衣亦自妍，相逢正及破瓜前。人言白白泥中藕，却胜红红水上莲。
春暮
方岳（宋代）

卷中未有好诗看，草满池塘梦已残。
客又不来春又暮，一帘新雨杏花寒。
偈颂六十八首 其二十五
释法薰（宋代）

登天不假梯，遍地无行路。可怜杜衲僧，邯郸学唐步。
赠别张驸马
戎昱（唐代）

上元年中长安陌，见君朝下欲归宅。飞龙骑马三十匹，

玉勒雕鞍照初日。数里衣香遥扑人，长衢雨歇无纤尘。

从奴斜抱敕赐锦，双双蹙出金麒麟。天子爱婿皇后弟，

独步明时负权势。一身扈跸承殊泽，甲第朱门耸高戟。

凤凰楼上伴吹箫，鹦鹉杯中醉留客。泰去否来何足论，

宫中晏驾人事翻。一朝负谴辞丹阙，五年待罪湘江源。

冠冕凄凉几迁改，眼看桑田变成海。华堂金屋别赐人，

细眼黄头总何在。渚宫相见寸心悲，懒欲今时问昔时。

看君风骨殊未歇，不用愁来双泪垂。
和林次中五鬣松
李复（宋代）

仙人五色鼎中丹，丹养松根叶不添。云散细风梳碧缕，龙离远峤奋苍髯。

雨衣铁涩封霜甲，露点珠明滴翠纤。采酿春醪能愈疾，欲求方法检书签。
题石洞
曹冠（宋代）

兹山融结几千年，天划神剜巧自然。
瀑派星河飞雪练，桂分月窟耸云烟。
人疑盖竹旧福地，我道金华小洞天。
乘兴登临供胜赏，依然身是十洲仙。
端午东内击鞠射柳应制 其一 击鞠
胡俨（明代）

銮舆亲御日华东，令节凉生苑树风。列彩分明人似玉，流珠飞鞚马如龙。

欢呼共赞超腾疾，挥霍争看变化工。合乐开筵歌在镐，葱葱佳气五云中。
和左司元郎中秋居十首 其九
张籍（唐代）

林下无拘束，闲行放性灵。好时开药灶，高处置琴亭。

更撰居山记，唯寻相鹤经。初当授衣假，无吏挽门铃。
愁
杜甫（唐代）

江草日日唤愁生，巫峡泠泠非世情。
盘涡鹭浴底心性？独树花发自分明！
十年戎马暗万国，异域宾客老孤城。
渭水秦山得见否？人今罢病虎纵横！
九折阪
李东阳（明代）

九折阪，七尺身。
回车为孝子，叱驭为忠臣。
孝子身为亲，忠臣身为君。
七尺身，九折道，叱驭归来人未老。
回头试问回车翁，何曾得葬琅琊草？
南屏山
杨蟠（宋代）

日落游人散，山寒起树声。
玲珑石上穴，处处有云生。
目疾一首
刘克庄（宋代）

疾起自肝家，眵昏认物差。
昔如虹贯日，今隔雾看花。
暝鹊惊飞匝，凉蟾瞥露些。
庙堂见章奏，应笑字欹斜。
太湖书怀
刘学箕（宋代）

清风起平湖，白云生润阴。
佳时惨不乐，羁思苦难任。
客子热中肠，浩然怀故林。
仲夏倏已过，草木郁萧森。
万物欣有托，吾生休崎嵚。
念昔岁甫冠，自许双南金。
只今堕危涂，不如烟际禽。
山水所素愿，利名非宿心。
何当返故庐，啸傲苍崖深。
两鬓岂长绿，勿枉吴霜侵。
冬至南郊扈从纪述和陈玉垒太史韵八首 其四
于慎行（明代）

玉兰东畔画帘前，到处常随豹尾旋。圣代仪文今日盛，儒臣雨露向来偏。

琅函赐锦驰中骑，宝鼎分餐出御筵。斋室受釐应有问，朝回犹恐夜深宣。
张林宗司勲挽诗三首
文同（宋代）

候骑排弓箙，牙门换戟衣。
使麾方报入，神柩已云归。
关吏惊来往，乡人叹是非。
生平幽石在，谁为刻珠玑。
舅母太夫人方氏挽词三首其
范成大（宋代）

我愿延陵道，几如渭水阳。
适传杯泛影，何意隙沉光。
拟补兰陔雅，翻吟薤露章。
支离妨执绋，雨泣望楸行。
重离后一日雨中感怀
纪炅（清代）

把酒临风进羽卮，云棚萝架半离披。雨多九月寒应早，花失重离开已迟。

一自累旬寻药裹，更从何地问禅期。晚年欲受菩提戒，绮语犹惭江总持。
从驾观讲
庾信（南北朝）

校战出长杨，兵栏入斗场。置阵横云起，开营雁翼张。

门嫌磁石碍，马畏铁菱伤。龙渊触牛斗，繁弱骇天狼。

落星奔骥騄，浮云上骕骦。急风吹战鼓，高尘拥贝装。

骇猿时落木，惊鸿屡断行。树寒条更直，山枯菊转芳。

豹略推全胜，龙图揖所长。小臣欣寓目，还知奉会昌。
赠z6光上人草书歌
吴融（唐代）

篆书朴，隶书俗，草圣贵在无羁束。江南有僧名z6光，

紫毫一管能颠狂。人家好壁试挥拂，瞬目已流三五行。

摘如钩，挑如拨，斜如掌，回如斡。又如夏禹锁淮神，

波底出来手正拔。又如朱亥锤晋鄙，袖中抬起腕欲脱。

有时软萦盈，一穗秋云曳空阔。有时瘦巉岩，

百尺枯松露槎枿。忽然飞动更惊人，一声霹雳龙蛇活。

稽山贺老昔所传，又闻能者惟张颠。上人致功应不下，

其奈飘飘沧海边。可中一入天子国，络素裁缣洒毫墨。

不系知之与不知，须言一字千金值。
郭比部花园十二首 其三 芙蓉岸
郭正域（明代）

燕支明翠黛，两岸是谁家。池水凝如镜，采采芙蓉花。
题赵明叔新居
徐照（宋代）

社坛侧近地图宽，所作园池亦在间。
十万人家城里住，少闻人有对门山。
无题
周邦彦（宋代）

石濑光洄洄，沙步平侹侹。
枫林名一社，春汲共寒影。
藩篱曲相通，窈窕花竹静。
兹焉自足乐，未觉丘园迥。
令尹虽无恩，黠吏幸先屏。
叭当谨时候，田庐日三省。
骄儿休马足，高廪付牛领。
无人横催租，烹鲜会同井。
闲居 其五
吕本中（宋代）

阴晴未定两相催，夜半蛩声送晚雷。可怜野人无底事，阶前新看绣莓苔。
和陶徵君饮酒二十首 其十七
黎民表（明代）

芳兰杂萧艾，颓俗散淳风。咄嗟可柰何，有酒时一中。

噤吟笑唐举，幽忧怜敬通。真妄讵能辨，荆人遗其弓。
高宗郊祀前朝享太庙三十首 其十一 太宗室用《大定》。
郊庙朝会歌辞（宋代）

皇矣太宗，嗣服平成。益奋神旅，再征不庭。文武秉德，仁孝克明。

以圣传圣，对越紫清。
乙未夏五月初三日夜梦侍朝因追想平日所见成绝句三十八首 其一
黄淮（明代）

廿载承恩侍九重，太平气象喜遭逢。于今梦里如畴昔，一一分明在眼中。
蒲中杂咏 涵虚阁
赵鼎（宋代）

鹊飞乔树月临波，仿佛天孙掷夜梭。卷尽纤云风不动，却从直下看星河。
过武侯庙
陈古（宋代）

群雄角逐自驱除，邂逅真龙起畏途。
材并管萧非亚匹，气吞曹马直庸奴。
两朝冠盖尊元老，千载风云屈壮图。
天欲鼎分终割据，可怜忧国竟捐躯。
郡中迎怀玉山应真请雨得之未沾足
曾几（宋代）

悯雨连三月，为霖抵万金。
小垂开士手，足慰老农心。
果欲千仓积，犹须一尺深。
病夫浑不寝，危坐听佳音。
偈颂二十一首 其四
释智愚（宋代）

闹不如静，忙不如閒。静闹俱泯，谓之得理。归宗事理绝，日轮正当午。

向道莫行山下路，果然猿叫断肠声。
杨刚中分教京口有司以冗员罢去作诗为别就次韵以饯其行二首 其二
俞德邻（宋代）

公车指日召严徐，友道从渠自耳馀。浮世功名蕉覆鹿，冷官滋味釜生鱼。

百年荏苒醒还醉，一气循环惨复舒。归去湖山多乐事，故人休枉绝交书。
次韵朱希真二首 其一
张嵲（宋代）

东观曾同入，南宫复雁行。尝寮虽具尔，投分独难忘。

荣悴无多异，漂零共一乡。遥欣访萧寺，颠倒曳衣裳。
句 其一
赵抃（宋代）

马寻旧路知归去，龟放长淮不再来。
龟堂东窗戏弄笔墨偶得绝句
陆游（宋代）

老人孤寂似无家，午枕初回日已斜。
偶得风和身亦健，舍南舍北探梅花。
金陵杂兴二百首
苏泂（宋代）

燕子蜂儿各自忙，玉魂谁返杜秋娘。
人间抵死无殊丽，免唤分司御史狂。
六月二十六日西阁昼寝
刘敞（宋代）

驰骛圣不足，治安愚有馀。愿言从物役，即事实燕居。

清切掖垣峻，深沈云阁虚。食有万钱膳，架多四部书。

低头悟素餐，游日惭古初。非吏复非隐，人言定何如。

平生山林尚，自与功名疏。何为出不反，视此岁月徂。

秋风陨高林，蟋蟀鸣阶除。行矣浮扁舟，季鹰不欺余。
月下怀同盟 其一
邹浩（宋代）

常时二妙过晴窗，丙夜犹同秋月光。不分城扉日多事，天南天北又参商。
巫山高
徐贲（元代）

巫山峰十二，一一向阳台。闻说君王梦，曾逢神女来。

树色悽离恨，猿响抱馀哀。至今云雨里，徒使后人猜。
山寺早梅三首 其一
陈渊（宋代）

竹篱茅舍近前溪，烟淡风微月上迟。认得暗香来去处，夜寒无路觅横枝。
论脸
贾似道（宋代）

五色诸虫脸，锄弯注地长。
再如锅底黑，此物号强良。
夏日
费扬古（清代）

荷浦风环十里香，轻罗团扇约微凉。画桥别墅云山外，短笛孤舟返照旁。

老树参天阴漠漠，新泉出地响浪浪。幽人自解羲皇趣，林下何妨午梦长。
送文山人还江左兼怀旧游
叶汉（明代）

潮平烟月晚霏微，相送江门揽客衣。行李萧条谁共醉，乡心迢递梦先归。

别愁暑雨黄梅湿，来及秋霜绿橘肥。经过虎头云水寺，旧时风景可依稀。
泰山行宫记·其一
赵国璧（明代）

赵庄村古有泰山圣母庙于古葵丘东三里，有史录始肇于国葵永乐之初，初为方寸之余，后村族人多次复修，渐而壮观，国葵成化二十二年，宪宗纯皇帝遣使谒泰山兼觅良方献其母，一日，使经赵庄，日渐落暮，遇圣母庙而借宿歇息，使闻庙祝言，泰山圣母之灵也，遇事可求，使信之，虔心礼求，次日，使果于赵庄西南数里处，寻得良药，使感怀泰山圣母之灵验，遂将其所遇奇事书于折，上奏于葵，宪宗闻后，甚悦，御赐泰山行宫牌匾，又闻圣母庙残垣断壁，下令命县令重修之，数月后修缮完毕，其大殿三楹，配殿四楹，正殿中置碧霞元君，东置佩霞元君，西置紫霞元君，殿后置观世音菩萨，配殿置四神五圣，雕梁画栋，制极弘敞，蔚然大观。今国葵隆庆五年，因常有黄水祸之，致行宫内外破落不堪，故族人共力复修之，以复其盛观。泰山行宫神之灵也，籍此以名，且闻名天下，来此谒而观之者甚多。

余世祖自国葵永乐之初，从山西洪洞县徙至赵庄村，便世代久居于此，至今百余年，余自龆龀即奉泰山圣母，昭余之周全，学业方成，余常年求学于外，咸有归家，今幸归之，族中叔伯及村诸贤达之士闻余登进士，甚欣，值余归乡之际，尝邀余共商修缮泰山行宫诸事。家尊在世时，常教余以仁孝行天下，万不可不敬泰山神，曰:泰山之大者，亘东土，为五岳雄长，其神灵呼，圣母授孝，天下归心，共祭之，余自不敢不敬，戴玄履黄，必敬之。且敬之可获福，不敬之则得祸。家尊甚慰，曰:吾儿宽厚孝善，且胸怀凌云，则必有宏图。

余幼学时，家尊教余之兄弟甚严，常曰：父母同负育人之责。一日，尊因商寄旅大名府，遂书信遣人送至家中。余慈见信曰：子完之教，责在尔躬，而汝切记，勿因女色心性，而偏爱者多，殊不知爱之不以其道，反足以害之焉。其道维何，约言之有四戒四宜，一戒宴起，二戒懒惰，三戒奢华，四戒骄傲。既守四戒，又须规发四宜：一宜勤读，二宜敬师，三宜爱众，四宜慎食。以上八则，为教吾子子完之金科玉律，尔宜铭于心间。后余之登士，虽身用心专，皆归于余尊之严教之。

赵庄族领兹率众族人贤达之士，谋扵乡，率己之力，因其旧而新之。扵是门阙、轩牖、堂陛、庙庑之数，举增其度。凝旒、负扆、銮车、两卫之仪，率亦如礼，荐献有所，余与族人甚为庆悦；山川照映，妖厉不作；俨然威灵，下临人世；由是知，泰山行宫之为尊矣！夫明有礼乐，圣贤谟训，教之诲人，犹有弗率者。而神灵黙定扵下，当其祸福影响之际，若震隐慝。然有不威而惩，不劝而化。踞身敛迹，知有修省，善者益以善，恶者亦輙为衰止。是有德形之助扵国家之治，大矣！

敬甫穆君为余至戚世交，生死同袍，且同窗弥久，今假以泰山行宫修缮完毕之际，特邀其与可守张君来赵庄以同游行宫复新之巨观，是为记铭。

国葵隆庆五年进士赵国璧捐刻 族人

国葵工部郎中穆文熙捐赠 东明县邑人

国葵东明县令张正道捐赠 四川潼川州人
送僧归天台
释普度（宋代）

龙门浪里翻身出，凛凛风生气宇清。归到石桥君自看，杖头犹带怒涛声。
咏水碓
徐倬（明代）

睦州晓放船，江流益清浏。水石相抨击，洏雪蛟龙走。

居民置风轮，随波转枢纽。沙石广场圃，比栉列杵臼。

但看椎声落，不见谁举手。精凿脱糠秕，安闲到子妇。

搰搰抱瓮劳，拙哉汉阴叟。机巧厌桔槔，斯言诚然否？

圣人前民用，神智皆自有。愚民偶得之，役使河伯久。

但苦梁鸿贫，何处觅升斗？
答朱用晦怀予光州之作予时游河洛已归岭南
欧大任（明代）

江上双鱼尺素迟，秋风吾已解归时。洛阳一叶飞何处，少室三归好寄谁。

酒罢颇能行荷锸，乞□犹自哭吹篪。故人不见飘零色，只问西游万里期。
偶题 其一
王世贞（明代）

抛却功名事上真，名根犹自惹凡尘。怪来人鸟宫中客，多是羲皇向上人。
建中四年十月感事
严巨川（唐代）

烟尘忽起犯中原，自古临危道贵存。手持礼器空垂泪，心忆明君不敢言。

落日胡笳吟上苑，通宵虏将醉西园。传烽万里无师至，累代何人受汉恩。
梅林分韵得彭字
于格（宋代）

庭柯卧苍龙，阅世如聃彭。
朔风破檀蕊，零落滋玉英。
江空人响绝，影落千丈清。
今代文章籙，缙云主齐盟。
跃马觇春色，觞客江上亭。
三嗅韵胜华，霜霰饱曾经。
及时剥其实，可用佐大烹。
幸因輶轩使，锡贡充广庭。
王明傥予烛，和羹登簋铏。
题解禹玉文卷后
陈造（宋代）

平生解公子，器质美无度。
长加进学鞭，犹后趣时步。
充肠笠泽书，脱手弹丸句。
侪辈无争衡，儒先有延誉。
岂应如老夫，啧啧声不同。
表表蠹斋翁，容易九原去。
石交不在眼，赖子慰迟暮。
新文烂锦绣，夫我何足赴。
凛凛传远计，堂堂济世具。
葆爱今其时，自视要婴孺。
白璧不受尘，素丝易成污。
毋为樗木散，宁作铁砚铸。
良晨有逢年，逸足看取路。
吾言信恶石，敢谓爱莫助。
凉思
李商隐（唐代）

客去波平槛，蝉休露满枝。
永怀当此节，倚立自移时。
北斗兼春远，南陵寓使迟。
天涯占梦数，疑误有新知。
霜露吟
邵雍（宋代）

天地有润泽，其降也瀼瀼。
暖则为湛露，寒则为繁霜。
为露万物悦，为露万物伤。
二物本一气，恩威何照彰。
赠云留道人
张埴（宋代）

咸池沐发扶桑晞，只手横捉邓林枝。
楚人六月请时雨，呼唤雷公似婴儿。
水调歌头 湘阴簿新居
徐宝之（宋代）

了却意中事，卜筑快幽情。雨帘云栋深窈，歌笑霭春生。

青嶂碧溪门户，暖翠浮岚衿席，前日展湘屏。种竹看霜节，栽菊待秋英。

九世图，闲居赋，丽人行。名碑古画，贴遍东阁与西亭。

庭下森兰洁玉，天外骧龙舞凤，心迹喜双清。频瀹炊茶鼎，听我扣门声。
丈夫行
孙传庭（明代）

君不见西家生女施巾帨，东邻生男悬弧矢。男子纵横天地宽，女子深闺无越趾。

吾曹磊落负须眉，顾瞻四方心曷已。若使低眉垂首老一邱，毋乃丈夫而女子。
憩瑞安北湖诗三首
林季仲（宋代）

迳深松翠重，风软马蹄骄。
水绕谁家屋，门飞小竹桥。
龟开平野兆，蜂引断山腰。
生理吾能免，趋林拾堕樵。
追感杜茶村先生
毛师柱（清代）

一生心事向谁陈，道路皇皇老更贫。白发几人怀故苑，青山何地葬遗民！

狂来自合歌衰凤，绝外犹堪纪获麟。名并少陵身客死，空馀书卷照千春。
偈八首 其一
释仁勇（宋代）

秋风凉，松韵长。未归客，思故乡。
题无垢院 其二
石公弼（宋代）

净界曾无一点尘，风疏松竹响天真。从来此意少人会，只道林閒无至人。
宿福智精舍怀南邻张羽来仪
姚道衍（明代）

我客怅无依，君居欣在迩。
清谈夕散归，独卧松轩里。
露香槛前桂，月色池上水。
怀尔正沉沉，不知暮钟起。
偈颂一百零四首
释绍昙（宋代）

铁团栾，无缝罅。
上下三指，彼此七马。
德山临济，眼见如盲，
云门七州，口说如哑。
拄杖子，忍俊不禁，
等闲捉败。休休尽法恐无民，
且放天寒赦。
送人归衡阳
宋祁（宋代）

别曲惨鹍鸡，沿湘望翠微。人从南浦别，客向洞庭归。

晓雁并芦远，宵禽负叶飞。还家落秋后，社橘老金衣。
海门
释居简（宋代）

目断沧溟徒却步，此中岂是无门户。不犯波澜过得来，海天风月无分付。
听筝
张九龄（唐代）

端居正无绪，那复发秦筝。
纤指传新意，繁弦起怨情。
悠扬思欲绝，掩抑态还生。
岂是声能感，人心自不平。
石竹花
王安石（宋代）

退公诗酒乐华年，欲取幽芳近绮筵。
种玉乱抽青节瘦，刻缯轻染绛花圆。
风霜不放飘零早，雨露应从爱惜偏。
已向美人衣上绣，更留佳客赋婵娟。
颂古一○一首
释子淳（宋代）

色自色兮声自声，新莺啼处柳烟轻。
门门有路通京国，三岛斜横海月明。
送寅乙上人归蜀
释心月（宋代）

南方展转扣西来，口欲谈而擘不开。
乙马三寅领将去，溪边婆子笑咍咍。
湘潭舟中 其三
尚镕（清代）

淡月漾江面，犹如吊屈子。湘水真无情，不救骚人死。

善招虽有玉，魂魄岂能起。此中浪如山，险与洞庭比。

湘灵爱词客，漂泊多到此。吞不惧蛟龙，香乃薰兰芷。

试听子规叫，幽恨孰能已。
龙津桥
范成大（宋代）

燕石扶栏玉作堆，柳塘南北抱城回。
西山剩放龙津水，留待官军饮马来。
古歌二首 其一
周馨桂（清代）

余年且未老，入世已多悲。故人半零落，相见无几时。

死者长已矣，生者宁可知。相见莫相厌，勿复轻别离。

纵有情相乖，臭味毋差池。
天门行
吕履恒（清代）

涧水奔山啮石根，逆流百折趋铁门。铁门山上垒培在，居民曰是陈公屯。

瓦砾崩翻烧黔黑，荒冢草白天黄昏。犹传壬午世反侧，函谷关溃无完邑。

我公陟巘辟巉石，率民坚守勿降贼。贼移檄文谓公语：弹丸区区何自苦？

公挥炮石击贼军，双眦俱裂詈狗鼠。黄巾万众并牛力，飞镞满眼天地黑。

累卵难支巢树倾，苍颠黄口遭刲磔。更张空弮无所惧，齿龈血颈僵不仆。

同时哲嗣亦罹殃，遗民负土营双墓。吁嗟乎！天柱地维昔崩摧，金城铁瓮空崔嵬。

北门锁钥堕燕蓟，上东门亦军延开。迎降倒戈满眼是，公独守死何雄哉！

春来杜宇犹啼血，瓦棺不朽常山舌。落落青松三尺堆，常照嵩峰万古月。
杂曲歌辞。千秋乐
张祜（唐代）

八月平时花萼楼，万方同乐奏千秋。

倾城人看长竿出，一伎初成赵解愁。
柳
郑谷（唐代）

半烟半雨江桥畔，映杏映桃山路中。
会得离人无限意，千丝万絮惹春风。
菩萨蛮
祖可（宋代）

谁能画取沙边雨。和烟澹扫蒹葭渚。别岸却斜晖。采莲人未归。

鸳鸯如解语。对浴红衣去。去了更回头。教侬特地愁。
送杨长卿任赣州知事
刘有庆（宋代）

望郡推章贡，斯游趣不希。
风清王俭幕，春满老莱衣。
鲫沼迎秋月，螺亭览夕晖。
政成如有句，肯寄北鸿飞。
呈唐德舆兼寄呈可久三首
赵蕃（宋代）

白头四海客，青眼几何人。
况复平生旧，端殊数面亲。
文声虽益振，仕簿亦何屯。
好在章江水，聊堪濯世尘。
戏拟夏卉八香图各题短句 其八 玉簪
弘历（清代）

花色白多香，玉簪最郁烈。美人起晨装，搔头一枝折。
仰和令君诗
徐孝克（南北朝）

上宰明四空，回车八道中。洞凉容麦气，岩光对月宫。

香来讵经火，花散不随风。涧松无异聒，禅桂两分丛。

虚薄诚为累，何因偶会同。暂此乖山北，犹可向墙东。
翠孤至渚宫寄座主相公
曹邺（唐代）

万里一孤舟，春行夏方到。骨肉尽单羸，沉忧满怀抱。

羁孤相对泣，性命不相保。开户山鼠惊，虫声乱秋草。

白菌缘屋生，黄蒿拥篱倒。对此起长嗟，芳年亦须老。

恩门为宰相，出入用天道。忽于摧落间，收得青松操。

全家到江陵，屋虚风浩浩。中肠自相伐，日夕如寇盗。

其下有孤侄，其上有孀嫂。黄粮贱于土，一饭常不饱。

天斜日光薄，地湿虫叫噪。惟恐道忽消，形容益枯槁。

古人于黄雀，岂望白环报。奉答恩地恩，何惭以诚告。
言怀
张蠙（唐代）

不将高盖竟烟尘，自向蓬茅认此身。

唐祖本来成大业，岂非姚宋是平人。
书定林院窗
王安石（宋代）

道人今辍讲，卷祴寄松萝。
说波罗密，当如习气何。
沟泥二首 其一
张耒（宋代）

沟泥不可步，况复雨清晨。下直休半日，闭门闲晚春。

著书聊尔耳，隐市笑徒云。买酒待新月，奈兹千里云。
训儿童八首·应对
陈淳（宋代）

应对须恭谨，言言罔不祗。
父呼唯无诺，长问逊为辞。
表弟吴习之赠闽兰数种，今兰盛开而习之下世已复逾年，追感成咏
席镐（清代）

幽兰问何自，云是故人赉。故人今云亡，香草依然在。

回忆十年来，周旋见情态。信宿娄江程，不阻水如带。

芳菲表同臭，辱赠展相爱。一从入洛游，空教悬榻待。

子本中林秀，扬扬远埃壒。俯视世俗文，无讥等自郐。

凿枘两相违，谁欤加盼睐。人事既锄兰，天意复剪艾。

可怜身后事，一一散馀叆。即此是故物，同心如晤对。

年年及花期，思君一长慨。
出郊再用韵赋三解
吴潜（宋代）

山朋水友讯频收，怪我明农事转悠。
南墅麋猿专一壑，东溪岛转据三洲。
人閒颠倒舟移夜，客里凄凉坐阅秋。
六十余翁何所恋，金鸡赦了可归不。
船过苏州二首
杨万里（宋代）

暮风似箭复如刀，落照那能暖客袍。
天远地平城更阔，千寻玉塔尺来高。
题岳阳楼
刘仙伦（宋代）

八月书空雁字联，岳阳楼上俯晴川。
水声轩帝钧天乐，山色玉皇香案烟。
大舶驾风来岛外，孤云衔日落吟边。
东南无此登临地，遣我飘飘意欲仙。
题卧屏十八花·牵牛行
葛立方（宋代）

高节本为青女伴，牵牛弗悟配龙孙。
孔融天下无双士，并坐尊前对虎贲。
句 其二
欧阳经（宋代）

峰头华创占瑰奇，下视湖山迤逦卑。
久客
刘驾（唐代）

久客心易足，主人有馀力。如何昨宵梦，到晓家山色。

南音入谁耳，曲尽头自白。
春晚楼上
贺铸（宋代）

杨华吹复尽，春色但茫茫。
独立西楼上，持情向夕阳。
喜晴晚归
宋庠（宋代）

八月高空卷断霓，落霞残照掖门西。
仙城气暖犹藏雾，辇路尘清不杂泥。
殿里风回闻禁漏，阙边云敛见丹梯。
迎寒便立甘泉仗，扈从应无七圣迷。
八月十五夜待月
张雨（元代）

移床露坐閒临水，浴鹄湾头足芰荷。秋已平分催节序，月还端正照山河。

老怜宋玉生悲思，狂忆桓伊作浩歌。云汉茫茫一卮酒，白头惭愧古人多。
迟梅
杨公远（宋代）

尽道孤根逗暖回，缘何春至未肧胎。
东皇想是怜孤独，留与群芳作伴开。
诗一首
张元（宋代）

夏竦何曾耸，韩琦未是奇。
满川龙虎举，犹自说兵机。